# L’Heptaméron des nouvelles (1559)/Nouvelle 48
#### NOVVELLE QVARANTEHVICTIESME.

Dans vn village au pays de Perigord, en vne hoſtellerie, furent faictes vnes nopces d’vne fille de leans, ou tous les parens & amis s’efforcerent faire la meilleure chere qui leur eſtoit poſsible. Durant le iour des nopces arriuerent leans deux cordeliers, auſquels on donna à ſoupper en leur chambre, veu que ce n’eſtoit point leur eſtat d’aſsiſter aux nopces. Mais le principal d’eux, qui auoit plus d’authorité & de malice, penſa puis qu’on le ſeparoit de la table, qu’il auroit part au lict, & qu’il leur iouëroit vn tour de ſon meſtier. Quand le ſoir fut venu, & que les dances commencerent, le cordelier par vne feneſtre regarda long temps la mariée, qu’il trouua fort belle, & à ſon gré. Et ſ’enquerant ſongneuſement aux chambrieres, de la chambre ou elle deuoit coucher, trouua que c’eſtoit pres de la ſienne, dont il fut fort aiſe, faiſant ſi bien le guet pour paruenir à ſon intention, qu’il veid deſrobber la mariée, que les vieilles emmenerent, comme elles ont de couſtume. Et pource que c’eſtoit de fort bonne heure, le marié ne voulut laiſſer la dance, mais y eſtoit ſi affectionné, qu’il ſembloit qu’il euſt oublié ſa femme. Ce que n’auoit pas faict le cordelier : car incontinent qu’il entendit, que la mariée fut couchée, ſe deſpouïlla de ſon habit gris, & ſ’en alla tenir la place de ſon mary : mais de peur d’y eſtre trouué, n’y arreſta que bien peu, & ſ’en alla iuſques au bout d’vne allée ou eſtoit ſon compaignon, qui faiſoit le guet pour luy, lequel feit ſigne, que le marié dançoit encores. Le cordelier, qui n’auoit pas ſatisfaict à ſa meſchante concupiſcence, ſ’en retourna de rechef, coucher auec la mariée, iuſques à ce que ſon compaignon luy feit ſigne, qu’il eſtoit temps de ſ’en aller. Le marié ſe vint coucher, & ſa femme, qui auoit eſté tant tourmentée du cordelier, qu’elle ne demandoit que le repos, ne ſe peut tenir de luy dire : Auez vous deliberé de ne dormir iamais, & ne faire que me tourmẽter ? Le pauure mary, qui ne faiſoit que de venir, fut bien eſtonné, & luy demanda quel tourment il luy auoit faict, veu qu’il n’auoit party de la dance. C’eſt bien dancé, diſt la pauure fille, voicy la troiſieſme fois que vous vous eſtes venu coucher : il me ſemble, que vous feriez mieux de dormir. Le mary oyant ce propos fut fort eſtonné, & oublia toute choſe pour entẽdre la verité de ce faict. Mais quand elle luy eut compté, ſoupçonna que c’eſtoient les cordeliers, qui eſtoient logez leans, & ſe leua incontinent, & alla en leur chambre, qui eſtoit tout au pres de la ſienne. Et quãd il ne les trouua point, ſe print à crier à l’aide, ſi fort, qu’il aſſembla tous ſes amis : leſquels apres auoir entendu le faict, luy aiderent auec chandelles, lanternes, & tous les chiens du village, à chercher les cordeliers. Et quand ils ne les trouuerent point dans les maiſons, feirent ſi bonne di ligence, qu’ils les attraperent dans les vignes, & lá furent traictez comme il leur appartenoit. Car apres les auoir bien battuz, leur coupperent les bras & les iambes, & les laiſſerent dedans les vignes en la garde du dieu Bacchus & de Venus, dont ils eſtoient meilleurs diſciples, que de ſaint François.
Ne vous esbahiſſez point, mes dames, ſi telles gens ſeparez de noſtre commune façon de viure, font des choſes que des auanturiers auroient honte de faire. Vous eſmerueillez vous qu’ils ne font pis, quand Dieu retire ſa main d’eux ? Car l’habit ne fait pas touſiours le moyne, mais ſouuent par orgueil il le defait. Mon Dieu, diſt Oiſille, ne ſerons nous iamais hors des cõptes de ces moynes ? Emarſuitte diſt : Si les dames, princes, & gẽtils-hõmes ne ſont point eſpargnez, il me ſemble qu’ils ne doiuent tourner à deſplaifir de ce qu’on daigne parler d’eux. Car la plus part d’entre eux ſont ſi inutiles, que ſ’ils ne faiſoiẽt quelque mal digne de memoire, on n’en parleroit iamais. Et on dit vulgairement, qu’il vault mieux mal faire, que ne rien faire. Et noſtre boucquet ſera plus beau, tant plus il ſera remply de differentes choſes. Si vous me voulez promettre, diſt Hircan, de ne vous corroucer point à moy, ie vous en racompteray vn de deux perſonnes ſi confites en amour, que vous excuſerez le pauure cordelier, d’auoir prins ſa neceſsité ou il la peut trouuer, veu que celle qui auoit aſſez à manger, cherchoit ſa friandiſe. trop indiſcretement. Puis que nous auons iuré de dire la verité, diſt Oiſille, auſsi auons nous de l’eſcouter. Parquoy vous pouuez parler en liberté : car les maux, que nous diſons des hommes ou des femmes, ne ſont point pour la honte particuliere de ceux deſquels eſt faict le compte : mais pour oſter l’eſtime & la confiance des creatures, en monſtrant les miſeres ou elles ſont ſubiectes, afin que noſtre espoir ſ’arreſte & ſ’appuye à celuy ſeul qui eſt parfaict, & ſans lequel tout homme n’eſt que imperfection. Or doncques, diſt Hircan, ſans crainte ie racompteray mon hiſtoire.